Osztrák-magyar közös vakcinafejlesztés indul | Mű | Tollal.hu
A Pécsi Tudományegyetem Szentágothai János Kutatóközpont Virológiai Kutatócsoportja, valamint az osztrák a CEBINA GmbH közös COVID-19 vakcinafejlesztési projektbe kezd
„A Pécsi Tudományegyetem Szentágothai János Kutatóközpont Virológiai Kutatócsoportja, valamint az osztrák biotechnológiai cég, a CEBINA GmbH közös COVID-19 vakcinafejlesztési projektbe kezd, melyhez mind az osztrák, mind pedig a hazai kutatócsoportnak rendelkezésre áll a megfelelő támogatás." - jelentette be Prof. Dr. Jakab Ferenc pécsi virológus, a Koronavírus Kutatási Akciócsoport vezetője.
„A komoly vakcinafejlesztési projektek általában kollaborációkban valósulnak meg, így a kutatóhelyek közti harmonikus működés elengedhetetlen. A két intézet eddig is szoros együttműködésben dolgozott, aminek eredményeként már ígéretes hatóanyag tesztek is készültek. Ezek szintén jelentős előrelépést eredményezhetnek a COVID-19 által érintett betegek kezelésében a jövőben, valamint a SARS-CoV-2 fertőzések esetleges gyógyszeres megelőzésében." - tette hozzá Jakab professzor.
„A CEBINA csapata arra törekszik, hogy védőoltások kutatásában és fejlesztésében nyert évtizedes tapasztalatait alkalmazza erre a globális problémára is a koronavírus oltóanyag-projektünk révén. A most klinikai kipróbálás stádiumában lévő vakcináktól eltérően mi hagyományosabb vakcina technológiát alkalmazunk, amely biztonságos és megfizethető a tömeges oltáshoz. Alegység vakcinánk olyan vakcina antigénekre épül, amelyek várhatóan védő immunitást indukálnak a jelenlegi és a jövőbeli koronavírus járványok során." - mondta el Dr. Nagy Eszter, a CEBINA vezérigazgatója és alapítója.
Jakab Ferenc professzor (fotó: Csortos Szabplcs)